MINT วอลุ่มแน่น-บวกแรง 4% ไม่หวั่นหุ้นลูกเข้าเทรดวันแรก! ลุ้นผลงาน Q4 พลิกมีกำไร
MINT วอลุ่มแน่น-บวกแรง 4% ไม่หวั่นหุ้นลูกเข้าเทรดวันแรก! ลุ้นผลงาน Q4 พลิกมีกำไร
MINT วอลุ่มแน่น-บวกแรง 4% ไม่หวั่นหุ้นลูกเข้าเทรดวันแรก! ลุ้นผลงาน Q4 พลิกมีกำไร
4 ส.ค. 2563

ผู้สื่อข่าวรายงานว่า บริษัท ไมเนอร์ อินเตอร์เนชั่นแนล จำกัด (มหาชน) หรือ MINT โดย ณ เวลา 14.59 น. อยู่ที่ระดับ 18.60 บาท บวก 0.70 บาท หรือ 3.91% ด้วยมูลค่าซื้อขาย 1.12 พันล้านบาท

โดยวันนี้ (4 ส.ค.) หุ้นเพิ่มทุน MINT จำนวน 563,293,156 หุ้น เข้าซื้อขายวันแรก หลังจากเสนอขายหุ้นเพิ่มทุนดังกล่าวให้กับผู้ถือหุ้นเดิมในอัตราส่วน 8.20 หุ้นเดิมต่อ 1 หุ้นใหม่ ที่ราคาหุ้นละ 17.50 บาท ระหว่างวันที่ 17-23 ก.ค.ที่ผ่านมา
ขณะที่เช้านี้ MINT แจ้งเพิ่มเติมว่าตามที่ประชุมสามัญผู้ถือหุ้นประจำปี ครั้งที่ 27/2563 อนุมัติการออกใบสำคัญแสดงสิทธิที่จะซื้อหุ้นสามัญของบริษัท ครั้งที่ 7 (MINT-W7) จำนวนไม่เกิน 313,831,156 หน่วย เพื่อจัดสรรให้แก่ผู้ถือหุ้นเดิมของบริษัทตามสัดส่วนการถือหุ้น และการจัดสรรหุ้นสามัญที่ออกใหม่จำนวนไม่เกิน 313,831,156 หุ้น เพื่อรองรับการใช้สิทธิ MINT-W7 และกำหนดให้วันกำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิ MINT-W7 (Record Date) คือวันที่ 7 ส.ค.63 นั้น
บริษัทกำหนดจำนวนใบสำคัญแสดงสิทธิที่จะออกทั้งสิ้น 235,559,007 หน่วย จัดสรรให้ฟรีแก่ผู้ถือหุ้นเดิมในอัตราส่วน 22 หุ้นเดิมต่อ 1 หน่วย โดยจะขึ้นเครื่องหมาย XW ในวันที่ 6 ส.ค.นี้ ขณะที่ใบสำคัญแสดงสิทธิมีอายุ 2 ปี 11 เดือน 25 วัน อัตราการใช้สิทธิ 1 หน่วยต่อ 1 หุ้นสามัญใหม่ ที่ราคาใช้สิทธิ 21.60 บาท/หุ้น
 
ด้านบล.เอเชีย เวลท์ ระบุในบทวิเคราะห์ว่า MINT เป็นหนึ่งในหุ้นที่จะได้รับประโยชน์จากมาตรการกระตุ้นเศรษฐกิจ โดยเฉพาะมาตรการด้านการท่องเที่ยว
 
บล.บัวหลวง ระบุในบทวิเคราะห์ว่า การปรับโครงสร้างเงินทุนของ MINT ได้เสร็จสิ้นเรียบร้อยแล้ว โดยจะได้รับเงินเข้ามาราว 1.9 หมื่นล้านบาท มองว่า Gearing ratio จะปรับตัวลงได้ในทุกไตรมาส จาก 1.6 เท่าสิ้นไตรมาส 1/63 มาที่ 1.5 เท่าสิ้นไตรมาส 2/63  และ 1.2 เท่า สิ้นไตรมาส 3/63 ต่ำกว่า covenant ที่ 1.75 เท่า และเป็นไปตามนโยบายภายในที่ 1.3 เท่า
ด้านของการดำเนินงาน MINT ได้กลับมาเปิดโรงแรมแล้ว 72% และคาด 90% ในก.ย. รวมถึงร้านอาหารก็กลับมาเปิดแล้วกว่า 95% โดยประเมินขาดทุนสุทธิในไตรมาส 2/63 ที่ 6 พันล้านบาท ขาดทุนน้อยลงในไตรมาส 3/63 และพลิกเป็นกำไรได้ในไตรมาส 4/63 จากทั้งรายได้ที่ฟื้นตัวและต้นทุนที่ลดลง
ทั้งนี้ แนะนำ”ซื้อ”หุ้น MINT จากการฟื้นตัวที่กำลังจะเกิดขึ้นในช่วงไตรมาส 3-4 ปีนี้ ให้ราคาเป้าหมาย สิ้นปี 64 ที่ 27 บาท สะท้อนการปรับโครงสร้างเงินทุน โดยให้ส่วนลด 10% จากการประเมินราคาเป้าหมายตามวิธี DCF